khistorydata/jeongjo-sjw-relations huggingface dataset:
정조 24년 · 목
備邊司啓言行大護軍韓用龜所啓箕營別置木事有草記之命矣該營留庫木素稱外度支不虞之需而近來典守之法漸不如古舊儲則徒擁虛簿新捧則無難換作種種姦弊有駭聽聞而京司需用每多緊急臨時區劃易到狼狽故而辰戊午己未自本司或措辭行會或筵稟申飭使之限三四百同別爲擇置而丙辰四百同中一百五十同劃給華城二百五十同自惠廳請得而以該道所在常賑穀八千三百餘石準折給價戊午三百同中六十同以中旬木劃給訓局一百四十同以留儲條劃給惠廳餘數一百同及己未三百同今方留在該營矣丙辰條之自惠廳請得蓋因本廳米條之苟簡欲以此木換作京米則所當以本色輸來從長措置而乃有此送人發賣之擧事面殊欠正當旣往雖難追理後弊政宜申禁謹依批旨另加嚴飭蓋此擇置木事廟堂本意只欲就留庫中用舊蓄新稍加擇置故丙辰則依此擧行戊午則乃以惠廳所給木價常賑穀發賣貿入於記付元數之外而本司亦爲許施及至己未又爲給錢換木而以此由枚報本司仍請區劃價錢故頃已論題退送矣戊午常賑穀之許賣已與當初行會之意有所徑庭臣等不勝惶悚而雖以該營事體言之近三千同記付必無盡爲腐傷之理況支放外每年加入又不下百餘同方便推移若干擇置初非難事乃以許多積貯都屬無用之物更費累萬錢貨別稱額外之需而至使軍民受弊者殊甚未穩昨年條還屬該營雖無不可旣以會付錢給代換置則此木所當更入於支放姑令依前留置以記付木三百同劃給俾充會付錢推移之數此外留庫木亦不可一任其有名無實亦爲參量事情別備則必取準式新捧則隨宜換入一年二年次第釐正使校卒無怨庫儲漸實之意請一體分付允之
정조 24년 · 강
吏曹參議尹光顔以臺諫陳疏自引賜例批
정조 24년 · 목
疏略曰臣頃被誤恩特授國子之任辭未獲請夤緣出肅而臺章峻發詆辱備至撫躬慚恨縮伏自訟千萬不自意天官特除又下此際恩言鄭重寵踰華袞臣是何人蒙此千古曠絶之殊私也噫彼臺臣之斥臣以不合師儒譏臣以肆然冒膺臣當受以自引而第其泮儒發簡謁聖見塞等說誠不勝訝惑所謂發簡未知發於何人傳於何處而果若發自齋中傳播遠近則臣豈有不聞不知之理乎至若謁聖一款似指臣釋褐時事而臣於當日曉入洋宮旋差堂后假官仍卽仕進禁中初無見塞與否之可論此固同榜諸人之所共覩未知臺臣何所據而云也向來臣家被人構誣至有肺石之訴而其時判付恩敎炳若日星照燭開釋無復餘蘊自兹以後雖素不悅臣家者庶幾曉然知本事之元無可議而只緣孤弱之植蹈藉無難黨伐之習噂沓未已今又以無根之事爲藏頭之說隱暎閃弄意在誣衊臣心痛惋當如何哉至於庠任單差事果因殿講在近備員爲急且據一二已例而若曰有違齋規則固臣之失至謂關於名義則何言之太欠稱停也雖然其疏所云淸選之不可輕授中批之所當收還則亦可謂不易之論也今殿下不惟不賜允可乃反復申中批之命更畀極峻之選臣雖奊詬豈忍憑藉寵靈貪戀名塗不念四維之重以貽淸朝之羞哉在臣自靖之義惟有謝跡榮途歸身田畝上以圖塵刹之報下以全咫尺之守而已伏乞亟命還收臣新除職名仍賜斥退
정조 24년 · 강
命珍島監牧官黃井彦罷黜南陽府使李近冑拿處
정조 24년 · 목
司僕者啓言觀此京畿監司徐鼎修狀啓則枚擧南陽府使李近冑牒呈以爲珍島牧場稅穀所載船到本府倉島下地界逢風致敗格軍一名落水渰死敗船材木及木花靑竹等物間間漂泊於本府靈興島而穀物無一鉤拯渰死人屍體亦未尋得色吏沙格等姑爲嚴囚本府令司僕寺稟處云矣船隻致敗旣在大洋人物渰死又爲的實則雖不可直歸之於故敗而木花靑竹旣多漂到則穀物渰沒必在不遠而閱朔鉤尋無一拯得云者極涉可疑色吏沙格等一依稅大同臭載例三年牢囚十次加刑卽是定式所載爲先各別嚴訊期於得情之意分付道臣海濤雖曰深險風勢雖曰猛急苟使船隻完固沙格鍊習則豈至於若是逢敗而今以渠等所招推之放船於迅風之中致敗於俄頃之間可知其船隻之不完固沙格之不鍊習該牧官不善檢飭之罪在所難免珍島監牧官黃井彦依例罷黜本寺穀物臭載之時本官之親審鉤拯道臣之嚴覈狀聞等事旣有廟堂之定式知委則去月十七日致敗之船今月初十日始爲進往看審者揆以法意誠極駭然地方官南陽府使李近冑請令該府拿處允之
정조 24년 · 목
義禁府啓言前兵使李性默更招以爲前日納供旣不明白又伏承更招之命惶隕震越求死不得回示與聚軍事則以入直羅卒把列大旗幟立肅靜牌果爲回示而元無道內軍兵聚會之事旣不聚三軍而行回示之擧則已乖師律而此非當殺之罪故初無梟示節次之擧拔劍與用刀實無是事座道則回示於訓鍊院執事則回示於運籌軒虞候發送事則本官捉囚營校故爲其還奪之計果使虞候率其所帶前排及營羅卒領送右項諸條俱係師律自犯罔赦之罪刑具事則渠於到營以後初無擅用只用於今番本官座首推問之時而雖無下杖之事亦犯典憲重禁云諸條所犯無辭自服而至於刑具之幾次擅用梟示之恣意擬加一味呑吐終不直陳所當請刑而曾經閫帥請議處允之又啓言李性默擅發校卒替送虞候大張軍威妄行回示之擧者已犯師律刑具之擬加用棍之太濫尤乖典憲請以此照律允之又啓言李性默杖一百收贖告身盡行追奪私罪施行允之又啓言黃州前牧使趙榮慶兵使之擧措雖甚乖當吏校之推捉旣稱公格則不惟不使捉送乃反驅逐營屬者已是妄率報巡營牒辭之拶逼兵使殊極駭然請以此照律允之又啓言趙榮慶杖八十收贖奪告身三等私罪施行允之敎以議減一等又啓言前兵使鄭學畊原情以爲李石求之入直憲府也歷路往見數語酬酢仍卽起來而尙多閒日伊時之爲閒漫出入尤悔無及霜臺衙門事體自別直所審訪已是不審乘馬入去尤爲昧例惟願速被重辟云監察李㙉原情以爲渠爲行首監察入直同僚圍碁於齋日乘馬過客攔入於府內至有臺章之論劾而渠則矇然不知未能察飭不職之罪萬死無惜云鄭學畊曾經閫帥請議處李㙉刑推得情允之敎以李㙉則除刑推議處竝仍爲照律又啓言鄭學畊則御史府事體與他司自別而身爲朝官不能審愼騎馬攔入無難乖例揆以法綱已極駭然李㙉則身爲房主僚員之直所雜技雜客之乘馬出入矇不禁斷溺職之罪在所難免竝以此照律鄭學畊杖一百收贖告身盡行追奪李㙉杖八十收贖奪告身三等竝私罪施行允之敎以李㙉則以公罪議減一等又啓言巡將趙瞰原情以爲渠以一所巡將當夜巡檢不能周察闕門咫尺有此燒燼之事豈敢以行巡分路未及聞知爲免罪之計乎莫非渠不勤警衛之致恭俟重勘云監軍韓啓豊原情以爲渠以監軍當夜人定後發巡自梨峴宮城外環回至金虎門外巡檢各所則時已三更仍向鍾街下路巡審而金虎門月廊椽木之燒燼不能覺察至有該曹論罪之擧不勤警衛之罪實無所逃云請趙瞰刑推得情韓啓豊議處允之敎以趙瞰則除刑推議處竝仍爲照律又啓言趙瞰韓啓豊等宮城巡檢法意甚嚴而身爲巡將及監軍闕門月廊之簷根着火未能察飭其不謹警衛之罪在所難免以此照律趙瞰韓啓豊等各杖八十收贖奪告身三等竝私罪施行允之敎以趙瞰功減一等竝公罪施行
정조 24년 · 강
命南陽囚李春成加刑決放
정조 24년 · 목
水原留守徐有隣狀啓以爲祗受傳令內近於本府移送南陽之殺獄聞有李春成之案而春成愚蠢莫甚且與其妻本無不和之可言特其家間事端不能隨處宛轉之致以苦主所目見而納招者言之可知其百般聲罪千般衝動無所不至也愚蠢之漢爲其所聲罪衝動一時性發至於下手而初非不和之間則豈有欲害之心本是愚騃之漢則亦豈能分別生死於造次憤怒之際乎一言以蔽之曰使春成起怒者非春成自爲也使春成下手者非春成自爲也而畢竟春成曳棄於橋邊而初不捄活者亦非春成之自爲也至於其妹之犯手與否觀於檢案終無可執之證畿伯亦以此有筵奏故專撥別論道伯意見如果然矣須卽疏決俾無滯囚宜當者蓋此李春成獄事不無參恕審克之端而殺獄體重囚推屬耳姑不敢擧論於狀聞疏釋之科矣今下傳令內辭意若是勤摯春成之情罪李女之事實俱莫逃於淵鑑之下而畿伯筵奏誠有意見其在仰體之道不容仍置故謹取獄案刪繁撮要尾付愚見以俟處分令該曹稟處○南陽府殺獄罪人李春成踼殺金召史庚申閏四月初四日囚水原府獄同月十三日移囚南陽府獄受刑一次初檢官始興縣令李潢覆檢官南陽府使李近冑檢狀實因以被踢致死懸錄正犯以李春成懸錄屍親朴召史招內致死人卽渠女息而丁巳年間出嫁於李春成處夫婦之間別無不和之端于今四年而渠女以針線之生疏種種被責頻頻來留渠家矣再昨年二月渠女生男於渠家則渠之媤母來見之後渠女抱兒往媤家不過旬日旋卽還送者不啻屢次與渠媤母媤妹頗不得志故心甚悶憐率來渠母子矣去四月二十九日春成來宿渠家翌日食後還去而春成之母忽送小童渠之孫兒率來爲言故渠問曰母子何不竝招只索幼兒乎小童答以爲母則勿招只以幼兒抱來爲言云故答以爲慮觸風待差當送云矣少頃春成之母率其子與春成之叔母丁召史而來春成叔母向渠女言曰今日與我偕往媤家云云故渠心甚喜之使女息將欲隨往之際春成母謂春成曰今日則汝妻去就必爲決斷而去爲言則春成入廚索刀割出渠之所着衣一幅而給渠女曰此是手帨自今爲始永絶夫婦之義云故渠攬春成之裾而責曰吾女旣無失行之事有何可棄之端而給此手帨耶云則春成不答向渠女勒令受去而渠女抵死不受但乞無罪則春成一不聽從末乃手打足踢無所不至渠女一縷奄奄但乞活我而春成怒氣不息又一場踢打幾至昏絶之境後春成與其母始乃還歸故渠果以寧死於媤家之意使渠夫四寸金福伊負送于春成之外三寸叔安太金家所謂太金卽當初居媒之人也太金仍爲負去于春成家則春成之母憤然突出以渠頭撞觸太金之胸而太金仍卽解置于渠家虛間旋爲出去則春成又執渠女之頭髮曳出路上投之橋邊晏然還歸則春成外四寸安夫億同亦爲參見負置于春成家而今月初二日夕後仍爲殞命云正犯李春成招內渠妻金召史年少性毒少不如意則每每逃去渠家故居常戒飭終不聽施昨年十二月渠以壯勇鄕軍上番今年三月下番還家則渠妻尙在其本家傭賃井臼等節老母獨當爲之不勝悶迫去月三十日與渠母及三寸叔母同往渠家欲爲率來則多般發惡終不聽施故以回聽生㤼之計割出手帨給之則一向發惡亦不肯受反罵渠曰有何他女必欲屬意而忽欲棄我耶仍爲執渠投地翻身或撞其頭或推其胸一場光景極爲惡毒故與渠母相率還家後聞之則渠之妻父母負送渠妻于渠之外三寸安太金家云云矣其翌卽初一日黃昏後外叔親自負來故憤痛之餘又切責渠妻以爲汝旣不欲事吾家母子如汝之人不欲置家仍卽負棄於路上轎邊歸家夫如是者卽欲抑其悍毒以爲改過也渠則往宿於夫億同家而渠母矜憐之呼安夫億同旋卽負來如是之際夜頗深矣渠母與渠妹同宿一房當夜睡甘後渠母因兒啼聲而覺呼渠妻則不在傍而房門且開矣渠母出索則已掛項結死于廚中云看證丁召史招內渠於李春成爲三寸叔母去月三十日聞春成與其母往于渠之妻家渠亦同往謂春成妻曰今日與吾同往汝之媤家爲好云云則春成妻答以爲旣欲率去何不去也云而隨渠出門之際春成母以爲如此子婦率去焉用仍挽春成妻之手而還入庭中渠則不爲隨入而佇立於門前矣不移時聞房中十分喧譁故渠入見則春成果與渠妻爭鬨至有手帨之割出而男授女不受之光景春成妻以手自推其胸無數發惡故渠叱責春成曰手帨何等重大而有此擧措何其悖惡也云云之際春成數次足踼其妻之下體故渠又責其無識而以手一打渠頰仍執渠手出來與春成之母仍爲還歸云看證安夫億同招內安太金負置金女於春成家則春成跟後入來欲打其妻故渠挽止而歸家矣不移時忽有咆喝之聲而春成之母謂渠曰春成負其妻棄置路中而巡邏已發人不肯從汝旣親戚則爲我負來云云故渠果往見則厥女不省人事委身路中手摩四肢四肢如氷而手按胸膛只有微溫故僅得扶持負置房中仍爲還家則春成亦來宿渠家矣翌曉春成之弟來傳金女致命之計於其兄春成云矣斷獄之法莫嚴於殺越苟可以不用意三字遽加參恕則償命之獄十無一二在他人固不可容易議到而至於夫之於妻三綱所係必從用意不用意區別理會然後可使情與法兩得其宜今此李春成與其妻金召史粤自結髮之初元無反目之事旣及四載又生一子恩固重矣情亦深矣不幸事端起於家內難言之地便當焦仲卿境界欲留則妨礙多端欲逐則繾綣不忍無寧先割手帨而示意後加足踼而勘罪以解婆姑小姑之怒冀倖其少垂哀憐俾得以如舊婚媾而亦無奈乎落落難合矣若其踢勢之當着於要害卽不幸之又不幸耳春成豈用意哉子甚宜其妻父母不悅則出禮經所載勢不可留也雍容逐送不害爲兩便之道而無識常漢固難責之以此等禮節則擧措乖悖雖萬萬駭痛究其本情亦云慽矣臣於成獄之初將此鄭重殺費商量而第其負來時曳置橋邊不之捄活者決非人情之所可忍故竊不勝其憤惋斷然置之於法使之如例同推矣曳置一事之迫於不得已而初非出於春成之所自爲已入於日月之俯燭而畿伯亦有所探得奏達者卽此一事旣知其非出於春成之所自爲則臣之所憤惋者渙然氷釋矣今何可以成獄之在於臣手執拗不改乎當初事端專由於其叔春成若傅生則李召史之替當其罪無所不可而原其根因參以供招慫慂設計在逐而不在殺情雖截惡法無當律南陽府囚推罪人李春成特以惟輕之典更加各別嚴刑二次竝前受刑準三次後遠地定配本府在囚罪人李召史旣施二次之刑加刑一次懲勵放送恐不至於失刑之歸敎以該府論理甚有意見依此卽爲決放之意令政院專撥回諭究其本論其跡所謂小姑之所爲切可惡定配則以妹替娚到配後亦令配所官加刑於厥女報來後狀聞事一體回諭
정조 24년 · 강
命洪原囚金明壽考律決勘
정조 24년 · 목
咸鏡監司具㢞狀啓以爲洪原縣囚推罪人金明壽打觸張仁鵬第十五日致死己未三月十一日依例檢驗初檢官洪原縣監金禮欽檢狀實因以被觸煙竹致死懸錄正犯以金明壽懸錄覆檢官北靑府使李明淵檢狀實因以誤觸煙竹致死懸錄正犯與初檢同屍親張道權招內渠叔仁鵬爲里正之任總察里事矣去月念間本里民金奉尙家請巫神祀之際本里炭幕漢朴德祿金丁水等來到厥家謂以巫覡等人事不善起鬧作梗奉尙族人金明海進造洞內渠叔旣在里正之任故招致厥漢等據理責之則不爲順從故渠叔仁鵬與里民劉昌郁等往訴官家則自官家右漢等一倂捉囚決棍放送右漢等見放還家之路金丁水門叔金明壽以渠姪被罪之嫌倡率朴德祿金丁水列坐於炭幕大路邊而向里民無數詬辱之際渠叔與劉昌郁自邑追到則金明壽挺身突出扶執劉昌郁叱辱打頰渠叔仁鵬旣是偕行之致適到其處取半尺許土桶無鐵根煙竹口含吸煙在傍觀光而明壽及見渠叔咆哮恐喝足踢渠叔之右腿又以草鞋猛打渠叔之頰腮則渠叔仁鵬所含煙竹爲鞋所打土桶破碎竹觸口中卽地顚仆故驚㤼扶起則所觸煙竹貫舌端現於右耳根下忙手抽出血吐淋漓仍爲扶護還家則咽喉浮動不能飮水竟至殞命云正犯金明壽招內劉昌郁以渠姪丁水辱說拳打渠之頰腮渠妻見其擧措欲爲幷力挺身突入之際張仁鵬或慮下手於昌郁左攝渠妻而挽禁渠忿其女人之參詰初以足踢又以鞋隻疾打渠妻則妻不受打而張仁鵬之口含煙竹爲鞋所打觸貫舌頸流血狼藉卽地顚仆渠雖非故打仁鵬由於渠之所打被觸致命焉逭其律乎云看證劉昌郁招內當初相鬪時明壽先打渠頰又爲足踼仁鵬右腿亦取草鞋一打仁鵬之面上則口含煙竹觸入口中血吐顚仆而明壽母與妻坐在二條所路邊辱說不止相鬪時明壽妻參詰之說今始初聞云前道臣李集斗題辭內張仁鵬之致命旣在於辜限之內金明壽之行兇已服於納招之中三尺之律於渠可謂準備者也仁鵬之觸死煙竹由渠毒手於其償命也誤觸故犯便是挺刃之無異而渠若以眞箇無意於致死而適因手勢之迅疾欲擊其妻之隻鞋誤觸仁鵬之短竹而因此償命爲一毫餘憾之端隱然自處以初無行兇之心此而若不明覈其兇心所在以至無辭自服則其可曰刑法之得正乎此一款各別嚴刑期於得情事題送自初同推至六次同推正犯金明壽招辭與前招無異己未六月初九日北靑府使李明淵牒呈內頃因備邊司啓下關使關內境內冤屈干和之事探察牒報矣洪原縣殺獄事府使旣是當初覆檢官故敢此論報金明壽之脫鞋以犯張仁鵬時其心所擬不過批頰批頰之事不必殺人而仁鵬適含短竹誤觸入喉則死是邂逅殺非故犯檢狀結語雖以重獄體之道不得不請加究覈而情節實因不過如此則月三同推出場無期此府使之居常憫然者也云臣題辭金明壽獄事論其情則非出於欲殺之心言其跡則因其批頰仁鵬所含煙竹衝入於喉舌之中至於辜限內致命明壽之招則以欲打渠妻而誤批仁鵬之頰爲辭而其他看證諸人皆以不見其妻之在傍丁寧納招不可以意在於此而誤殺傍人比而論之月三同推豈可得已乎此等事不可入於冤鬱之中依例會推事題送矣臣謹按此獄以仁鵬傷處言之耳下穿孔旣露其痕損以明壽所招言之草鞋打觸自服其實狀揆以獄體斷以償命無容更議而但以情法參論則明壽之當初起鬧不過右袒於疏族之受棍則初無深怨亦可推知而忽遇昌郁之追到欲雪告官之憤先有打頰之擧而彼此轉激鬪鬨方張之時仁鵬之批頰又在於其間不必以殺爲心仁鵬之在傍參觀漫吸煙竹亦出於無心而畢竟鞋隻之誤着以致竹頭之觸喉因此而致死於十餘日之間律之以法則雖可謂被觸參之以情則亦近於誤觸在法當償在情宜恕而獄體至重不敢擅便令該曹稟處敎以京外掌獄之官所知者惟法耳執跡比律而已情之一字有非可以議到者至於此獄跡與律之不當其端不一前伯題語中誤觸故犯便是挺刃之無異云者何其疏闊之甚也北靑前倅之論理起疑其言果然道伯狀辭亦甚的確何必更待回啓洪原囚金明壽以過誤邂逅之罪考律決勘狀聞之意卽爲分付
정조 24년 · 강
遞承旨李魯春以申鳳朝代之前望也
정조 24년 · 강
以趙廷鉉爲富平府使口傳也
정조 24년 · 목
敎以守令未差之代令該曹口傳差出待下批卽爲下送
정조 24년 · 강
以李載晟爲僉知老職下批也
정조 24년 · 강
重推判尹李祖承左尹申大謙右尹鄭大容仍命內官李世曄令該曹嚴覈得情
정조 24년 · 목
漢城府啓言內侍之訟不由內侍府轉啓徑呈法司則不得聽理曾有定式矣日前楊州居內官李世曄謂有訟卞突入東部官門故吏隸輩以內官之訟不得聽理爲言則移怒部官詬罵侵辱罔有紀極至有部官引義之擧聞極驚駭移文畿營使之押送則以其曾經待令郞廳不得捉致云係是朝官則自臣府法不當擅自推治請令該府拿問處之敎以近來法綱解弛有如許干紀亂憲之類甚至詬辱法司官員不能以其法處斷致煩草記豈不屑越之甚乎卿等爲先從重推考所謂待令郞廳名色卽內侍府所無之職銜其假稱不難知到今不可付之京兆處置令該曹以現發兩罪嚴覈得情照法痛治後草記
정조 24년 · 목
敎曰大司成前望入之已久不卽出給以致該房之微稟今始啓下當該中官査治望筒旣點下新除授大司成牌招察任
정조 24년 · 강
給漢城府頹戶恤典
정조 24년 · 목
該府以東部民家二戶南部民家二戶頹壓啓北部前奉事李喜明草家六間內二間頹壓而不入於恤典秩敎以恤典令該廳卽爲分給李喜明名以朝官六間蝸屋二間頹圮何異於殘戶之全頹乎一體題給事分付
정조 24년 · 강
命全州囚鄭太東依道啓酌決
정조 24년 · 목
全羅監司金達淳狀啓以爲全州罪人鄭太東獄事傷痕旣著要害致命乃在翌日屢經推覈已成鐵案稽以獄體無容更議而斷人殺活關係至重必須的定實因參以詞證脗然相符然後方可謂已具之案無冤之獄而今以被踼之實因較看檢狀之脈錄則有違常理終欠的確伊日鬪場兇身屍身相與對坐怒者立踼傷者坐受則痕損之在額在鼻勢固然矣而滾鬪之際立者未必長立坐者未必長坐則三四次踼痕何以必於其處前後衆招又無提及於坐立光景而只言毆打蹴踏則打口本非要害踏鼻終不近理凡人之使用手足便於右而不便於左故當面行兇傷必在左者乃是法文所論則屍帳中頭面傷損偏在右邊云者抑又何故且況額角旣重鼻梁尤緊果被毒踼至於按之有響則雖不當下致命也應卽地昏塞而昏塞之說又不及於諸招執此細究轉益滋惑惟彼福男以飢餒流丐空腸過飮酗亂叫嚷之際猝被大東之捽曳揮擲醉脚無力頭先着地以致撞着面部而撲傷鼻額者亦或無怪若然則福男之致命恐非專由於踼傷獄情到此合有商量敢陳膚淺之見恭俟攸司之稟處敎以道啓論理甚有意見依狀請酌決之意卽爲回論
정조 24년 · 강
命長興囚黃於應雪古全州囚曺得福昌平囚金守元依道啓減律仍命昌平前縣監金相虁同福前縣監嚴思勉拿處
정조 24년 · 목
全羅監司金達淳狀啓以爲道內未錄啓殺獄罪人中長興黃於應雪古全州曺得福昌平金守元等獄事則論以情法合有參量之道故文案依例刪煩各附微見開錄于後恭俟稟處古阜李楠會益山崔白孫等獄事則或實因由病而法難成獄或詞案未具而情亦可恕故自臣營直爲酌決後亦爲後錄登聞殺獄掘檢自是法禁藁葬後開檢之弊飭敎截嚴則固當依定式啓聞擧行而今此稟秩中昌平金守元獄事乃於土壠後行檢常漢土壠便是永葬則檢官之徑先掘檢有違法例初檢官昌平前縣令金相虁覆檢官同福前縣監嚴思勉罪狀竝令攸司稟處○長興罪人黃於應雪古足踼金莫金當日致死戊午四月十一日依例檢驗初檢官長興府使洪龍健覆檢官寶城郡守尹敬喆檢狀實因以被踼致死懸錄正犯以黃於應雪古懸錄屍親金召史招內渠夫金莫金以黃於應雪古船格乘船出海四月初六日回泊後以船主之不分漁利錢事自船中醉怒而來破渠房門與器皿轉向於應雪古家渠亦隨往渠夫纔入於應雪古之門內則於應雪古執髻足踼渠夫翻然昏倒不省人事故使格軍李乭石負來渠家臥置房中而四肢少不搖動氣息只在喉間仍忽致死云正犯黃於應雪古招內金莫金以渠船格多年船業今三月日渠之網船發送今四月初六日回泊船隻回泊則自船主家饋以酒杯於格軍自是前例故渠亦置酒以給金莫金本以嗜酒之人伊日多飮酒杯顚仆江邊不省人事甚至於打破其家藏等物而酒毒成病伊夜身死渠以何事端屢朔辛苦之格軍毆打致死乎云此獄則漁利之爭轉激血憤醉酗之場終成殺變致命於當日着痕於要害得情償命獄體當然而第於法文之外不能無然疑之端蓋同船行商素有無間之情置酒設饌又屬講好之會則特因錢兩間事至於殺死之變恐非本情且以脈錄言之腎部黯硬固是要害速死之症而黯雖有暈硬亦止微足踼之說雖出諸招某處撞着證者無人而都將傳聞曰以踼胸屍親目擊卽是痛胸則��門血紅等旁照之驗不着於兩檢之案亦一可疑酗酒發狂顚倒江岸之際難保其不無觸傷則法文所謂爭鬪前飮酒致醉至爭鬪時有所觸傷氣絶而死云者恐似近之而獄體至重不敢擅斷尾付愚見以備稟裁全州罪人曺得福足踼李長興第十六日致死己未正月十六日依例檢驗初檢官全州判官沈養之覆檢官金溝縣令成鼎柱檢狀實因以被踼致死懸錄正犯以曺得福懸錄屍親金召史招內去月三十日夜深後渠夫李長興抱胸歸家刺痛不已故驚問委折則渠夫曰俄者曺大福不有長幼詬辱韓明仁故吾在傍言責則大福往訴於其兄得福而得福大段憤怒挺身突入亂踼胸膛十顚九倒而來云今十五日渠夫言於渠曰吾之病勢無望回生負我移置于曺得福家云故渠使媤妹夫河石萬負送矣同日致死云正犯曺得福招內去月三十日里有儺戱之遊里中齊會方張逐魅之際長興酗酒駭悖故渠父數語叱責則長興不有老少凌踏詬辱無所不至故渠將欲爭詰之際爲渠父挽止雖不相詰心甚憤然今初四日呈訴本官受捉送之題到付於面任則面任以爲些少之事不必至於入官論罪捉致長興決杖十度而使之私和長興眞若被打危重則自初一日至初六日官納還上成冊等事渠何能如常往來而擧行乎屍親所謂被踼致死云者千萬曖昧云此獄則始因儺戱而起鬧終致殺變而成案傷痕狼藉證招明的法當償命無容更議而凡係殺死之案以其致命之遲速驗其受傷之輕重故雖在年久之後不無參恕之端受傷雖在於必死速死之處而致命有違於必死速死之限者皆斷以一律則其於隨傷淺深定以日限之法意不能無差今此得福之獄踼痕旣著於必死速死之處而致命乃在於三日十日之外被踼後六日之間出入動作一如常時又況受笞於面任而自求其私和則伊日受傷之輕歇亦可推知今若全拘於檢案執定之痕不思所以求生必死之方恐欠平允之政而獄體至嚴未敢擅斷尾附淺見以備稟裁昌平罪人金守元鎌刺林乭毛致膁肋當夜致死己未九月初三日依例檢驗初檢官昌平縣令金相虁覆檢官同福縣監嚴思勉檢狀實因以被刃致死懸錄正犯以金守元懸錄屍親朴升用招內渠之外四寸林乭毛致雇居於渠家矣去月二十七日午後以早稻刈取出往三里許畓庫日暮不還故欲爲往招而夜已昏黑畓亦稍間不得往尋翌日早朝卽往畓庫則血跡淋漓於水桶邊而乭毛致則顚仆於畓頭小渠中致死已久傍有吐飯之痕故慌忙抱屍移置於高原通奇於邑里居其同姓八寸林默伊處矣聞卽來到故同爲斂屍之際詳察屍身則左脚膝下有刃刺傷痕故大生疑惑姑先土壠林默伊則旋歸其雇主家渠則跟尋蹤跡二十九日更往其處則光州居金守元以親知之人適在野中見渠之來慌忙還去故心甚疑訝屢呼守元則聞而不答去益甚忙故追到其家問再昨日汝出畓庫乎答以爲無出野之事云又問汝畓隔在吾之畓下所刈早稻何日收入乎渠云昨日午後已爲負來云云之際其母金召史忙出房外而問之曰再昨日君家雇兒受傷於吾兒之鎌子云矣今果如何而能無大段耶云故渠答曰得聞於何處耶云則金召史曰吾兒守元以鎌揮打云云故渠始知被刃於守元答云乭毛致再昨已爲致死云則守元母子驚怯失色故渠捕捉守元呼出村人則一村逃避只有洞長具順昌一人故使之逢授出來村前之際適逢渠同村人金日奉言其事狀日奉以好樣處置之說請招逃避之人則一齊來會而守元之兄守談以守元耕食畓七斗落田三斗落爲死者祭位之意主張成文而渠初無捧賂之心不捧文記方欲通奇林默伊使之告官之際自官先爲及聞云正犯金守元招內渠之畓庫在於乭毛致畓邊而渠畓則乾坼乭毛致畓則水盈故欲爲分灌則乭毛致不許引水以所持了杖一打渠脚故渠以鎌子一次揮打則流血湧出坐而不起故怯心自發不見傷處急還渠家矣其後朴升用來言乭毛致致死之由而私和之說渠兄守淡爲之爭水日子則渠本以喪性之致不能記得云矣此獄則膁肋非要害而致命在當日毋論受傷之緊歇其爲行兇則明的償命之典渠烏得免而第不無一二起疑之端下部漫膚寸餘見傷初非速死之處而死不逾日未免當下一可疑也手招金童取來負機則可知精神之不迷而仍仆畓頭吐飯殞絶抑又何故二可疑也究諸法理旣無必死之驗則終然至此者安知非適有他病祟而然且執跡論情亦有可恕子若犯殺爲其母者固當掩諱之不暇出迎升用先問安否足可見當日刃傷本非有心之毒手也彼旣擧杖而叩脛則此亦揮鎌而反爾一杖一鎌各隨所把而杖無所傷鎌則有痕實緣彼此之幸不幸渠母曰病人渠亦曰喪性旣無殺心而以刃打人則決非率性人之所可爲也又況傷輕死速法無可據以此獄情遽議完決恐欠仰體欽恤之德意敢陳愚見恭俟稟處○酌決秩古阜罪人李楠會獄事始因其督稅爭畓終至於執裾捽髮想其頭勢俱極駭悖或拳或踼之彼此交加固是必至之勢而其死也又在於爭鬨後一望之內屍親之執以爲言容或無怪而大凡成獄與否惟在於實因詞證而今此致死者項頸之間雖曰紫黯終是柔軟其餘諸處擧皆痿黃而兩檢懸錄皆曰病患則此非被踼之實因所謂被踼之說出於宋啓甲使喚甫音金之口而外此無一立證之人則詞證亦不的確弔護遘癘之喪可知其自力行步而歸後痛臥問卜讀經之狀證招不啻丁寧屍親亦爲納告檢官之執定實因誠有所見而特以重人命愼獄體之意囚之刑之已至五朔之久此等罪囚一向滯繫無所究竟恐有欠於審克之道故罪人李楠會則自臣營加刑懲放益山罪人崔白孫獄事生前滾鬪不過互相扶執死後檢驗別無指的痕損而特以頡頏之時一醉一醒墜溺之際或先或後醉而先墜者死醒而後溺者生故兩檢實因皆以被溺懸錄而入水則必死尺童之所知有援則胥溺至愚者亦解則以其彼此執裾之勢不念同落之可畏惟欲擠彼而陷死決是常情之外雖以囚供及證招參量光景兩皆落水互相出沒春大則不得踴身而渰沒白孫則艱辛扶岸而圖生者理勢之所固然若然則彼生此死不過是幸不幸之間而反覆原案終無一半分可疑之端因循成案恐欠審克之道故罪人崔白孫則以過失殺律自臣營勘處敎以長興黃於應雪古之獄道伯所引法文中爭鬪前飮酒致醉至爭鬪時有所觸傷氣絶而死恐似近之云者果似然矣而死者無異當下致命則付之輕典雖甚重難究其根因道伯之言亦不可謂之法外其在曰殺曰宥之義宥之亦可全州曺得福之獄以致斃之遲速較之受傷之輕重有此附陳意見其言亦然昌平金守元之獄兩條設疑歸之於未必死之驗而彼杖此鎌之無傷有痕不但近於邂逅之過誤傷輕死速法無可據云者道伯之言是矣且與常性人有間右項三囚依道啓減律檢官拿處事與直爲酌決二囚事竝依啓聞施行事令政院分付後回諭
정조 24년 · 강
咸鏡監司具㢞以遺漏應資老人馳啓
정조 24년 · 강
諸承旨持公事入侍于重熙堂
정조 24년 · 강
命御營廳合操及私習後日次爲之
정조 24년 · 목
政院以該營新舊軍合操及日次私習啓稟有是命
정조 24년 · 강
命右捕將柳孝源試射出去時所佩命召仍佩
정조 24년 · 목
政院啓言右邊捕盜大將柳孝源以禁軍別將明日禁軍祿試射出去矣所佩命召及大將牌傳令牌何以爲之乎敎以仍佩往來
정조 24년 · 강
命健元陵令徐有悌等拿處
정조 24년 · 목
掌令權漢緯啓言今二十四日健元陵忌辰大祭時祭監監察鄭基煥以爲陪香祝祗詣陵所則陵官令參奉之外又有許多來客問之則各陵官員以摘奸迎接事來會云而旣經摘奸而承旨離發之後仍爲聚會於齋室殆近十餘人言笑喧聒自午至夕聞甚可駭故招致本陵書員以不當如是之意申飭則猶不止息日暮後散去大抵當日之見差祭官本陵令參奉爲齋郞祝史穆陵元陵兩參奉爲贊謁者則惟此四人所當靜坐相對肅敬致齋而不此之爲乃聚諸人作此褻慢之擧措莫重享祀之日大異於平常之時不可無警責之道云臺監呈課旣如此則不可置而不論請齋郞祝史贊謁者四人令該府拿問處之批以依啓
정조 24년 · 목
該府以東部民家一戶西部民家六戶南部民家一戶北部民家一戶頹壓啓敎以恤典令該廳卽爲分給事分付
정조 24년 · 목
兼弼善韓用鐸兼說書李存秀翊衛申大羽入參
정조 24년 · 강
行諸承旨持公事入侍及次對于監政堂
정조 24년 · 목
因備局坐起單子敎以三十日次對進定於今日尋命諸承旨持公事入侍政院以次對命下之後例不得持公事入侍啓稟敎以仍爲詣閤○左議政沈煥之曰日前以雙樹山城餉穀事有次對時稟定之命當先爲稟處矣予曰雙樹處三南咽喉所重自別且以餉穀言之大米爲三萬餘石我國山城軍餉南北漢外素稱上黨而此則比上黨不啻倍蓰但無主管之人故餉穀斂散之際不無疏虞之慮若以有前程人典守不必勝於他而或曰餉穀則捧留本邑爲可監司則以爲若不以履歷窠差出則從他變通爲可云但都政時中庶閒散之擧風者只此一窠今若猝改以履歷窠則其他閒散自不得爲之此亦不可不商量處以其重地與餉穀所在言之一以可合典守之人善出爲宜兵判今不入來待後日次對問諸兵判與武將相議稟處仍敎訓將李漢豊等曰若以新堂上窠給代則焉如漢豊曰以江原中軍相換似無妨矣予曰以統虞候相換何如漢豊曰統虞候關防所重比雙樹尤爲自別不可相換矣予曰或以履歷僉使中換差似好第爛商從後更稟也予曰今番之雨雖曰周洽湖南右沿民事則夙宵憧憧雖今年豐登明年豐登安保其去者還集陳處復墾乎旣無裕食之道則民何以安集民無可集之道則地何以復墾地無可墾之勢則邑不爲邑此豈朝廷少可弛心處乎自廟堂出謀發慮另念措處於闢戶裕食之道然後俾右沿田民可期有招徠墾闢之效惟在卿等誠力爲之也煥之曰道臣下往時亦有言及於右沿民事當竭力措處矣予曰道臣旣難一一巡野則何以知之乎
정조 24년 · 강
重推備堂李秉鼎等
정조 24년 · 목
因備堂李秉鼎李祖源金思穆趙鎭寬牌不進推考傳旨敎以一月六對不欲以得雨前後爲或勤或弛當暑臨筵不以爲勞則諸堂之不赴籌坐已非矣竝與賓對而違牌雖未知情病之何居事體所在極爲未安衆所共知情勢實恙外爲先從重推考更爲牌招
정조 24년 · 강
許劃西北鎭移設物力
정조 24년 · 목
左議政沈煥之啓言卽見北兵使李潤謙報備局辭緣則枚擧西北鎭僉使牒呈以爲該鎭移設時公廨營建城堞新築所入役糧雇價以殘鎭勢力萬無拮据之路而庚午本鎭移設時田米百石白木十同劃給丁巳在德堡移設時田米五十石白木五同劃給而比西北減半者在德小而西北稍大故也本營句管出身除防田米軍需留庫白木中依庚午本鎭移設時例田米百石白木十同許劃爲辭矣西北新基移設之物力不可不劃給而地勢有遠近移設有難易較庚午例折半該營句管出身除防田米五十石及軍需留庫中白木五同請劃給從之
정조 24년 · 강
重推備堂趙鎭寬申飭行公
정조 24년 · 목
左議政沈煥之啓言今日懸病備堂纔有飭敎出牌而其中大護軍趙鎭寬未知目下有何情病而乍出旋入事面未安請從重推考申飭行公從之
정조 24년 · 목
左議政沈煥之啓言各道句管多未差代兵曹判書金載瓚關西句管差下上護軍李祖源海西句管知敦寧趙尙鎭北關句管大護軍趙鎭寬湖西句管及貢市堂上竝仍前差下請使之察任從之
정조 24년 · 강
遞刑曹參判李漢豊
정조 24년 · 목
左議政沈煥之啓言刑曹判書姑未差代參判李漢豊方呈辭云詞訟重任久曠可悶參判請姑爲許遞從之
정조 24년 · 강
命郡守以上窠限都政以限滿守令通瀜備擬
정조 24년 · 목
吏曹判書李晩秀啓言政月在前矣郡守以上窠京職中可擬之人每患苟艱雖非啓請邑限都政以限滿守令勿拘純望通瀜備擬以爲次次遷轉之地口傳政事亦爲一體擧行近例則然今番亦依此爲之乎從之
정조 24년 · 강
命前縣監李羲雲敍用
정조 24년 · 목
吏曹判書李晩秀啓言前縣監李羲雲與前縣監李義和同是禁錮而李義和則混入歲抄至蒙蕩滌敍用之恩李羲雲則追因特敎禁錮分揀矣以罪則同而一敍一否前判書筵達又有一體蕩滌之命而蕩滌與敍用猶隔一間今當歲抄修入之際有難擅便存拔故仰達矣敎以依李義和例施行
정조 24년 · 강
命漕船自今加使用未滿五年者勿輕許改仍飭嶺南之修啓登聞惠廳之不得直關一依戶曹及兩湖例擧行
정조 24년 · 목
有司堂上李書九啓言近日松政之可憂京外之所共知也船隻修改無歲無之一向抛置誠有莫可收拾之慮第以漕船言之昔在先朝丁未湖南道臣李瑜遍巡漕倉廣採物情仍請十年改槊二十年新造行之累年載之續典矣後因故判書朴文秀筵奏復從原典五年十年之制而觀其所奏則以年限退定之後漕卒之奸計滋生及到京江自毁船板瞞訴地部未及十年必改乃已爲言而亦未嘗謂船隻之眞箇朽傷不可過十年使用也故己巳漕倉節目沙工之善爲看護過限使用者每年加賞若過五年則道臣論移該曹別爲施賞事定式施行蓋其定限則雖依原典而其所使用折衷闊狹於十年二十年之間者可以推知矣制法之意若是詳備而京外有司不善遵守至於京司之直許改造曾所防塞而近以京江船材之苟艱姑開其路則漕卒之百般奸僞一如故重臣所奏而抑又甚焉所謂郞官摘奸有名無實循例請改故限內改造便作常事臣於日前取考該曹所在井間冊子則十年以來牙山漕船限內改造者五隻而多不過六七年少或爲四五年聖堂則雖不至如牙山之尤甚而過限使用者絶無焉此專由於漕卒風習有異於各倉而爲差員者全不檢飭故也漕運有國之大政故劉晏之置場造船亦以不惜小費爲永久可行之道此誠至論目今各倉漕需雖匱竭而尙可以推移支用若夫船材則以百歲長養之樹木應每年陸續之斧斤如是因循遂至於一朝罄盡則漕運之停閣勢所必然自今以往加使用未滿五年者切勿輕易許改如或不得已改造則不謹之沙工嚴治汰去京司摘奸十分詳審而亦自本司時加考察若有如前泛忽之弊當該卽官各別重勘而兩湖則漕船改造例皆修啓而嶺南獨不登聞惠廳許改之時亦不報本司發關事甚疏略此後則一依戶曹及兩湖例擧行恐合便宜請下詢大臣處之予問大臣之意左議政沈煥之曰漕船之改槊及新造雖有定限近年亦多不及限者松材難繼冗費宜惜豈可無闊狹勸懲之道而嶺南之獨不登聞惠廳之直爲發關俱似有弊從今一依宰臣之所奏申飭施行似好矣右議政李時秀曰有司堂上所奏誠有意見臣亦無他議而大抵改造改槊之時物力多歸消瀜造船全不完固而每易傷毁自今隨其現發不善造船之船人與不謹看護之沙工一體嚴繩當該差員亦勘以不能察飭之罪則似尤爲警勵之道矣從之
정조 24년 · 강
遞承旨洪樂游以徐英輔代之前望也
정조 24년 · 강
有政吏曹判書李晩秀進
정조 24년 · 목
以洪時濟爲持平尹命烈爲副校理韓用龜爲刑曹判書鄭尙愚爲刑曹參判韓用鐸爲禮曹參議
정조 24년 · 강
仍任輔德尹光顔
정조 24년 · 목
因光顔吏曹參議單付單子有是命
정조 24년 · 강
禁推獻納金孝秀遞差承旨朴崙尋命孝秀分揀
정조 24년 · 목
敎曰名之曰合啓近來臺臣之無故行公者占便之習駭然甚矣旣欲入來則雖於前啓例當待漏詣臺而今於次對命下之後始爲入來當該諫院臺諫禁推不飭之該房承旨遞差○因金孝秀囚單敎以分揀放送
정조 24년 · 강
命刑曹判書參判牌招錄啓文案回啓
정조 24년 · 강
刑曹判書韓用龜疏辭新資賜例批
정조 24년 · 강
刑曹參判鄭尙愚疏辨韓用龜筵奏中關西別置木事賜批
정조 24년 · 목
疏略曰臣得見刑曹判書韓用龜向日筵奏擧條則以關西別置木丁巳條之自惠廳發賣戊午條之自惠廳點退盛論其時惠堂詆斥備至而其時惠堂卽臣從父也嗚呼臣纔經從父襄事含哀茹慟之中覽此而尤不勝悲憤抑塞直欲溘然也此事顚末臣若不言則無以辨白蓋關西木之請得發賣卽緣本廳事勢之不得不然也該廳米條自來不敷而當初關西木之擇置卽廟堂爲他日京司需用之資故以發賣換米補於經用之意問議廟堂廟堂亦以爲便好故發賣於箕營作米於京廳而其所作米元無轉貿之事以該廳貢米之當爲上下者儲留庫中而貢價則以錢出給此所謂貢人之移納而卽惠廳應行之例也成冊與數爻俱在於惠廳焉可誣也今此轉販北關遷貨射利云云豈非千萬不近似之說乎伊時發賣只就所儲處散之而己未嘗有移送他處之事況北關之道里旣遠木綿之元數不些則自西移北寧有是耶而乃以射利之目容易加之臣心之至冤至慟當如何也至於戊午條尤非惠廳之所知也自廟堂爲訓局中旬之資而發關使之輸納以其餘數出付惠廳以爲留儲而若自該營精捧以送則豈有數十同之點退乎噫臣之從父平日居官至誠苦心惟在於對揚恤民之德務盡守法之道以爲圖報之方此豈臣之所敢私言哉今於旣故之後阡草未宿遭此意慮所不到之人言而至被慨惋之斥爲子姪者寧不痛迫略控短章兼暴衷懇冀蒙亟遞臣職批以事實詳知卿其勿辭行公
정조 24년 · 강
宣傳官沈豊祖等以城內外頹戶及近郊農形啓
정조 24년 · 목
豊祖書啓以爲臣於本月二十六日以頹戶摘奸事伏奉聖敎馳往崇禮門外遍察麻浦西江龍山露梁漢江等處則西部車洞幼學朴耆源草家七間內六間頹壓於今月二十五日之雨一間僅存而問于耆源則將壓之時洞任來見錄去更無消息云該部官則雖無摘奸之擧而申飭洞任若有頹壓隨卽來告云南部桃楮洞閭家二戶頹壓而該部官摘奸錄去云外此所經諸處姑無頹壓之患農形則自始興初境至蕃大坊坪轉至果川初境看審則今番雨後毋論畓之高下果無未移秧之處早付稻則間間三除草中稻則方始再除草晩移秧則今方着根向靑黍粟則方始初除草豆太則今方立苗木花則方張再除草而所見各穀擧皆茁長且聞農人等所告則今年雨水適中秧苗移卽着根爲言以今所見可謂豐徵敎以分付賑廳題給後使之草記○宣傳官李存敬書啓以爲臣於本月二十六日以頹戶摘奸事敬奉聖旨馳往東部中部南部字內遍踏坊曲詳細探察則今此甘霈旣是旱餘又非長霖故頹壓之戶數亦不多頹戶及雖或免頹四壁頹圮徒存棟樑而切可矜最無依者竝列錄于後以備乙覽部官勤慢亦爲探得則東部令申奭相都事徐有聲俱呈旬而不爲行公中部令洪赫都事尹致民南部令申翼顯都事洪晩榮等則或在直或在家只待洞任之進告而始爲摘奸轉報云頹戶秩東部禁衛軍張德鳳草家二間壯勇軍蘇得福草家五間頹壓已上該部已報京兆出身金光仁草家二間頹壓中部閑良黃尙彩草家二間獨女李召史瓦家一間閑良朴東源瓦家半間頹壓南部良人金國瑞草家六間全壓生徒洪九成草家一間前察訪韓在中瓦家四間頹壓已上該部已報京兆姑不頹壓而切可矜秩東部典僕金致聲草家二間南部良人李道恒草家四間良人韓致文草家二間良人趙得藺草家五間半頹敎以報京兆者外別爲執頉者拔例題給事分付賑廳○宣傳官安光質書啓以爲臣於本月二十六日以頹戶摘奸事敬奉聖敎西北兩部次第摘奸則今番大雨雖連日驟至瓦屋之頹圮草家之全壓未有目擊半壁之崩頹一隅之渗漏間多有之而此是經霖後所難免者西北部頹戶及破壁虛簷不蔽風雨而至貧無依末由修葺之類竝爲列錄於後以備睿覽而部官勤慢亦爲採探則西部令金燾入直本部而方待各坊之頹壓手本將行摘奸云北部令李英章今日巳時逢着於桂生洞則謂以摘奸之行頹戶秩北部閑良崔聖得草家二間閑良朱明魯韓命仁李光白草家各一間頹壓西部閑良金德希獨女朴召史良人金光潤草家各一間頹壓至貧無依秩北部幼學洪益友草家八間椽木朽落西部前部將李邦鉉草家七間簷楹朽破禁漏生徒鄭有徵草家六間簷楹朽破敎以特遣摘奸異於循例枚報分付賑廳題給恤典草記
정조 24년 · 강
命中部令洪赫都事尹致民南部令申翼顯都事洪晩榮西部令金燾拿處尋放
정조 24년 · 목
敎曰身爲部官其所擧職豈待提飭而頹戶摘奸不卽出去以致執頉於宣傳官書啓中部南部官員等待晴霽畢擧行後令該府拿問處之當該西部官之不卽報京兆者指名捧現告爲先拿處○因洪赫等囚單子敎以附過放送
정조 24년 · 목
漢城府啓言卽接北部官所報則今番雨水民家頹戶當入恤典者一戶草家四間頹壓敎以恤典令該廳卽爲題給東部純信坊新設契寡女嚴召史家入於摘奸書啓一體題給事分付又啓言卽接南部官所報則民家頹戶當入恤典者一戶瓦家一間草家半間頹壓敎以恤典令該廳卽爲題給事分付
정조 24년 · 강
以李翊模爲承旨前望也
정조 24년 · 강
命禁軍祿試射沒技人直赴殿試
정조 24년 · 목
二番羽林衛閑良金鎭豊吳贊逸竝騎蒭五中
정조 24년 · 강
命南陽府使李近冑附過還任
정조 24년 · 목
因近冑囚單子敎以該道旣不知定式則各邑之不知勢也課農之時不可曠官姑屬之令前使之附過還任遍踏渠掌內原隰竭誠勸飭一畝一頃莫或陳荒而萬一不勤勘罪當加倍以此嚴飭放送
정조 24년 · 강
命時囚徐有悌等公罪勘放
정조 24년 · 목
義禁府啓言祝史徐有悌齋郞李英雲原情以爲渠等猥忝享官之列固當潔誠致慤嚴畏肅敬而適因隣陵官之來話乃於淸齋之日全昧謹愼自犯重科云贊者李羲贊謁者李民植原情以爲每於各陵享祀之時延香後及祭物入欌之後隣陵官來問延香與入欌之平安殆同規例故伊日摘奸承旨之來諸陵官各守齋室迎接奉審申後始爲來問而仍與相話夕飯前各卽還歸而莫重淸齋之日渠等不能敬謹之罪在所難免云請竝刑推得情敎以竝除刑推議處照律又啓言徐有悌李英雲李羲贊李民植等莫重享祀身爲執事不能致齋敬謹乃反相聚喧聒以致臺監之呈課事之可駭莫此爲甚竝以此照律各杖八十收贖奪告身三等私罪施行允之敎以有功議者各減一等公罪勘放又啓言李英雲功議各減一等徐有悌李羲贊李民植功減一等
정조 24년 · 강
配秋曹囚李世曄於機張縣
정조 24년 · 목
刑曹啓言楊州居內官李世曄以詬辱部官假稱官職委折嚴杖究問則以爲渠以公州良人李慶碩之子幼時作宦年才七歲收養於內官金應台而居在楊州上道面矣以山訟事欲爲起訟而彼隻居在東部字內故欲爲訟辨則吏隸軍以不由內待府而不得呈法司拒塞不納故渠以居鄕愚迷之致初不知定式之截嚴必欲訟辨高聲言詰自歸語侵官長之境而渠於丁酉年間本部東學廳生徒入屬而宦者以生徒入屬則例以通德郞書塡戶籍故居家或稱郞廳今番作罪後自本邑推問時敢生不就捕之計稱以曾經待令郞廳所謂待令云云郞廳之任待令於承傳色廳故果以待令二字藉重爲說云詬辱部官假稱官職已爲自服而雖曰鄕宦旣是入屬之生徒則越訴禁令必無不知之理而一直抵賴已極巧惡渠以幺麼賤宦虛藉莫重敢抗法司者尤萬萬痛惡請更加嚴刑得情敎以嚴加照律又啓言李世曄照律杖一百後流二千五百里定配於機張縣卽爲押送
정조 24년 · 강
兵曹參判李益運疏陳病狀乞免享官批令該曹付標
정조 24년 · 목
益運時差景慕宮朔祭獻官也
정조 24년 · 강
刑曹判書韓用龜因鄭尙愚疏陳疏辭職賜例批
정조 24년 · 목
疏略曰伏見刑曹參判鄭尙愚疏本則以臣之向筵所奏關西別置木事謂有所侵逼於其從父滿紙噴薄至以悲憤溘然等語張皇爲說臣不勝訝惑之至蓋臣頃於反面之日以關西數三民瘼略陳迷見而其中別置木事尤爲西民切痼之瘼故歷論當初區劃之由伊後措處之失而至於發賣一款藉曰事勢之不得不然而論以事面纔捧民間旋賣民間終非正當底道理民旣受弊怨將何歸臣爲是之悶據實仰聞今此宰臣疏語與臣言別無異同而但以轉賣北關歸臣於爽實之科臣雖爽實勿論西北其發賣則等耳臣不必多辨而若夫該廳點退臣不曰點退之爲非點退之故終至改納改納之故益添民弊臣只知爲弊於西民不覺桚着於重臣妄進率口之一言而宰臣以此爲怒有若臣之以無爲有故爲詆斥者然者誠莫曉其故也噫臣處世昧方觸事見忤惟當自反何必尤人而彼方引而爲嫌不欲周旋於一曹之中則臣於見職豈可昧然冒膺不思所以自處之道乎亟賜遞免俾靖私義
정조 24년 · 강
命修撰金履載施以投畀之典
정조 24년 · 목
疏略曰臣以匪才猥叨見職逡巡虛縻于今數旬餘矣見職除拜之前以臺諫隨諸僚之後傳啓於齋日昧例顚錯臣則惟均及夫大僚陳箚兩司引避而臣獨以公格先遞之故未獲同勘旋縻見職不敢冒進陳疏自別而未得登徹屢召輒違曲蒙恩貸惶隕瑟縮日以益深㐲乞特賜鐫改以安微分焉臣際見吏曹判書李晩秀辭本句語竊有所未平者其言曰人臣事君盡職爲忠克讓之美非義之正也其意槪以備例巽辭者歸之於矯餙之俗習也噫士君子立言陳說貴乎全備何乃率爾徑簡不思之若是也夫讓者禮之端也禮根於心而命於天苟以克讓爲非義之正則性可曰惡而學可曰僞豈小故也哉古之君子三揖而進一辭而退固當進也而進必待三有似乎矯餙猶且不避者爲不如是則無以檢易流之情而爲之防也至於盡忠盡職亦不害與克讓竝行觀於三聘三顧之賢其出而事君忠且職果何如也顧今世級漸降士大夫滔滔競進而反有巧事餙讓爲名爲利者此其心固可惡臣愚淺見則竊以爲苟存禮防猶賢乎不讓今夫酒淸肉乾人且饑渴而不飮食彼未能忘情於饑渴則誠有之豈不愈於左挐右攫惟一飽之求者哉使重臣此言出於位卑而言微者臣亦不必爲憂而今乃出於邇密禮遇之重臣登諸章奏布之遠邇又以勉出之聖念俯賜優可之批旨如幸觀者不以辭害義則可也萬有一以今窺覘撓攘之俗靡然傅會因以遂其貪戀冒沒之心而以爲此乃義之正也一有涉於巽辭却顧者則加以矯餙之目而疑亂之其弊顧不甚於今日之所患者哉臣亦知重臣本意只欲明其辭職之非餙讓而故設此言稍自脫於流俗耳臣則恐此說一轉馴致廉隅之毁頓玆敢費辭爲可否相濟之說㐲願聖明特加三思吏曹判書李晩秀施以警責之典以正其言不審之過以爲扶世敎之一道焉敎以重臣之特畀冡宰意專出於矯俗敦勉之敎亦以此二字揭爲一篇之大旨苟欲砥礪朝著之名行當從習俗之陋而矯拂近俗處華膴而攬淸要者才借其銜便避其職此政朱夫子所謂士大夫假托虛僞之習朝家於此必欲矯而正之要新一代之耳目則何許不率敎之徒甘心背馳抉摘重臣疏句語挺身投匭旨意閃忽重臣所遭特第二件未知今日俗習何爲而依舊乎先置呈露者於重典然後爲眞箇矯俗之道修撰金履載施以投畀之典○義禁府以金履載彦陽縣投畀啓
정조 24년 · 강
命德積鎭漂到人還送咨文令槐院撰出騎撥下送于灣府
정조 24년 · 목
備局啓言京畿德積鎭漂到異國人八名旣從水路還歸請令槐院撰出咨文別定禁軍騎撥下送于灣府使之傳給鳳城將處以爲轉致北京之地允之
정조 24년 · 목
漢城府啓言卽接西部官所報則民家頹戶當入恤典者一戶草家三間全頹七戶各土幕二間全頹敎以恤典令該廳卽爲分給事分付
정조 24년 · 강
命言責論思諸臣各校述職之道
정조 24년 · 목
敎曰邇來亢暵已跨數旬瞻漢望霓日夕憂勞擬薦珪璧以祈甘澍昨見宗伯畿伯而問之畿內姑無禱雨之邑先自京中始有關體貌體貌云乎者雖似外面粗跡而稽之五事庶徵曰貌曰雨其理一致所以齊明盛服爲體物不遺之功也亟令畿伯問于諸倅俾卽虔將京中則差待其狀聞亦欲就次分行而今又未明求衣待朝視朝豈特不敢暇逸而然哉所求助者昌言也言之於暘亦如貌雨之相應矧今恒暘曷不求言將此敎頒示於待漏之言責論思諸臣各效述職之道
정조 24년 · 목
兼弼善韓用鐸翊衛申大羽入參
정조 24년 · 강
行常參及次對于熙政堂
정조 24년 · 목
予曰日旱如此祈雨不容少緩故昨亦召見禮判畿伯詢問已例之如何當此渴急之時奚暇顧格例而凡事不可無體貌聞畿伯言則畿內諸邑尙無禱雨處云初意則雖今日欲使之受香矣外邑之所不及爲者自京中始設事面甚如何令畿伯使卽探問狀聞而待其狀聞始欲設行其前若得雨則豈非萬幸乎今日亦以憂勤之意召接卿等矣左議政沈煥之曰聖敎誠然矣大抵祈雨之擧專爲三農故自外邑先行事體當然蓋聞外邑農形則畿內尤甚於三南而有水根處皆已移秧其未及移者皆沙石高燥之地趁今得雨則優可爲大登故人情不至於遑汲云矣
정조 24년 · 강
左議政沈煥之請收三司禁言之令賜批不許
정조 24년 · 목
煥之啓言言而禁之是謂防民古語云防民甚於防川謂其不可防也今設法而禁三司不得言某事某事者非聖世之事也惟我聖上學貫天人德侔堯舜但此一事抑有愧於漢唐中主而甚至有依啓而不下傳旨者矣今殿下一言一動皆爲春宮法奚但爲天下萬世法而已哉伏願亟收禁言之令以光聖德以靖世道焉敎以設禁不得已也傳旨之未下非其時也煥之曰聖人固有不得已之事而如不得已而用兵者亦何嘗經年閱歲久而未已乎且況用言之道言可用則用之不可用則置之又或可罪則罪之而已以此設禁俾不得言于今幾年尙靳反汗之音此豈聖世之所宜有哉予曰卿言果好矣大抵禁令云者如國典之牛酒松外此凡百禁令皆欲使民不犯于有司也今則在法當勘者以言設禁使之言此而不得言彼書之臺閣付之院壁臺臣眩於擧行入院者多不知爲何事往古來今寧有如許國體而後世若又引用則其弊當如何哉此亦時措之宜而有不獲已者存焉苟使朝廷之上擧措稱停雖或有參差異同之論奉承違拂之間若能有一副規模則初何至於設禁而防之乎於是乎不得不有禁令而近來風俗比前稍勝若使俗弊丕變朝象改觀則禁令之收還亦非難事矣
정조 24년 · 강
罷前承旨徐英輔職
정조 24년 · 목
予曰日前臺啓以量處間姑停書出於朝報云此亦不成說矣量處者卽自上量處之謂也若出姑停則當以處分間姑停書出而有此做錯此亦政院之不善擧行也大抵姑停與停啓有異姑停云者姑停此啓以待處分之謂也且以年前朴宗甲等事言之伊時臺啓亦在姑停之中其後無礙甄用有爲雄藩者有爲正卿者至有文衡之至淸至顯而臺啓則一番姑停之後更無停連之發落故海伯李義駿以此爲嫌而徐榮輔之始欲引義者亦此也臺啓何等體重而停連之無常如此豈不有關於國體乎物故停啓自是例也而請拿請鞫之類已死之後猶傳故紙若未聞知如年前柳師文事是也近來事無不如此豈非寒心處乎左議政沈煥之啓言臺啓體重批旨一字尤爲嚴重日前臺諫啓辭中處分間姑停娛以量處間姑停書出之承旨請施罷職之典從之
정조 24년 · 강
命故校理權景裕施以褒贈之典
정조 24년 · 목
左議政沈煥之啓言故校理權景裕以文簡公金宗直之門人與金馹孫同死於戊午士禍其德器文行爲一時士流之所推重而死後家藏文籍殘缺無傳且無後孫于今數百餘年遺風餘韻徒爲鄕里多士之所景慕而感歎者也年前以太歲之重逢戊午多士復起而誦其冤公議終有不可泯者方値聖朝摭往蹟揚幽芬之日宜施褒贈之典矣從之
정조 24년 · 강
命故兵使贈兵曹判書柳就章沈榗施以節惠之典
정조 24년 · 목
左議政沈煥之啓言景廟朝辛壬之歲群凶妖宦潛相交結欺蔽天聰謀危聖躬構出誣獄戕害忠賢幾傾我宗社思之膽寒言之髮豎惟我殿下承先朝精一之心法受先朝艱大之曆服凡所以闡義理之原嚴忠逆之辨者自有金秤玉錘至于辛壬往事袞鉞昭森如赫日之中天發微揚幽褒忠而奬節者夫豈有餘憾哉當時又有世所稱五節度者其中李尙��白時耉金時泰先爲贈職其後又贈謚柳就章沈榗贈職而未贈謚蓋因贈職之有先後未得一體贈謚而論其樹立則五人殆無差殊當聖朝闡揚義理扶樹風聲之日易名之或施或否不無斑駁之歎故兵使贈兵曹判書柳就章沈榗一體特施節惠之典爲宜矣從之
정조 24년 · 강
命故相李溵子學彬外任調用
정조 24년 · 목
左議政沈煥之啓言故相臣李溵當時樹立實有可紀者矣近聞其家漸不如昔香火甚苟簡云其子學彬雖一番居水亦多長處請令該曹外任調用以爲官享之地敎以卿意在於扶植然則試以閒邑更觀之
정조 24년 · 강
命守令之侵逼上官者施以竄配之典
정조 24년 · 목
左議政沈煥之啓言近來紀綱日漸陵夷閫帥設屯田則邑倅危言以逼之道伯推邑吏則該官移牒而不治履霜堅氷漸不可長蓋指此等事也故將臣金潝爲統帥時行水操而羅州牧使未及期會以虎頭牌馳校發捕該牧使從後門逃走至今尙傳於搢紳之間矣莫嚴者堂陛也莫重者體統也此後若有似此犯科者請一例施以竄配之典以扶陵夷之紀綱從之
정조 24년 · 강
禁將臣軍幕之踰制
정조 24년 · 목
左議政沈煥之啓言近來奢汰之風日甚一日貴賤之衣章無別上下之等夷無分識者竊歎厥惟久矣嘗伏聞先朝下敎若曰予以木枕携之隨處而臥仍命諸臣依幕屛風竝令除之到今三十年間又復蕩然自臣等未免躬犯心常悚蹙然豈可以已有所犯而不思所以申明之方乎將兵之臣身在軍中暑不張傘寒不襲裘自昔伊然今也則不然將臣隨駕經宿之時不設毳幕乃有俗所謂房軍幕而鋪屛以防四面其費甚鉅占便之習亦甚駭然請竝一體嚴禁從之
정조 24년 · 강
命禁軍別將崔東岳削去仕版
정조 24년 · 목
左議政沈煥之啓言本兵總轄禁旅別將之於判堂比諸各營中軍則雖或差間而參現於除職之初黜陟於考績之日等威體統亦可謂嚴且重矣近來爲別將者不知此箇事理壞例損體之擧不一而足此已有關國綱而其尤爲駭妄者崔東岳也且其叨任以來侵削禁旅厚招鄙瑣之謗陶甄庇覆雖出念舊之聖意而其在嚴朝體重戎政之道不可一向仍置請施削去仕版之典從之
정조 24년 · 강
命持平李重蓮所陳牟還代錢事置之
정조 24년 · 목
左議政沈煥之啓言卽見持平李重蓮所懷則以爲一旱跨月春牟判歉在前如此之時或作租或作錢已多其例今亦就其最歉邑分數執錢而執錢之際倉吏之低仰其弊多端一從詳定價毋敢闊狹之意預令知委事請令廟堂稟處矣今年麥事雖未均熟而還穀執錢係是法外決不可議到麥還過多處量宜作租或有其例而目下事勢果難準捧則道臣自當狀請變通亦不必先爲發令使秋後納糶之民重添換色之弊請置之從之
정조 24년 · 강
命武南官制擧條中以中樞府通融備擬事改付標
정조 24년 · 목
兵曹判書金載瓚啓言日前以武南官制筵稟出擧條宣傳官守部將則將爲通融備擬而中樞府亦是武南當差之窠請原擧條中改付標啓下以爲一體擧行從之
정조 24년 · 강
命刑曹判書李得臣所陳定配罪人驛子押付事令廟堂取見節目釐正
정조 24년 · 목
刑曹判書李得臣啓言本曹定配罪人之發送也使京驛子詳記容疤押付雇馬廳載在大典通編則其來久矣昨年驛弊釐正時自廟堂知雇立之爲弊成節目永爲革罷使曹隸押付雇馬廳云而驛子猶有作奸之慮則曹隸比驛子尤是無根着之類出給重囚恐涉疏虞雇立之弊分已永罷更依舊例使各驛驛子輪回擧行可爲遵舊典杜後弊之道矣敎以廟堂取見節目可以釐正付標啓下
정조 24년 · 강
命正言李德鉉所陳咸鏡北關監試初試更復原額事置之
정조 24년 · 목
禮曹判書李晩秀啓言年前因正言李德鉉所啓咸鏡北關監試初試額數溯考法典以復原額事批旨內有令該曹從長稟處之命矣謹考通編北道監試初試原額七十人而南關五十人北關二十人之分定未知創自何年當初定式蓋爲南關儒生之倍蓰於北關曾在肅廟朝亦有南北關均一分排之論而以難於變改寢而不行今若以北儒之比前稍多輕加增減則又恐有南關儒生紛挐之弊式年在前不可不及今稟定臺臣所奏請置之從之
정조 24년 · 강
重推左捕將申大顯右捕將柳孝源仍飭捕校侵撓平民之習
정조 24년 · 목
上護軍李秉鼎啓言捕廳紅索卽捕盜之具平民之一番被縛便作終身之累親戚棄之隣里賤之除非干連竊盜及招引人物奸騙良女等罪則有不容一例縛去聞街上酗酒者間多閭巷衣冠之類而見捉於捕廳之禁則輒皆縛以紅索云此非近來始創者而酗酒之禁自有諸法司且一時使酒比諸群飮投錢猶有間焉則依諸法司例杖棍嚴治足矣何必用捕盜之紅索爲渠難洗之累哉臣意則從今爲始捕廳之捉去酗酒勿用紅索恐合事宜矣敎以名以禁酗酒擾民之故致有卿言近日行公捕將從重推考奚特酗酒乎以不干之事侵撓平民必是校卒輩逞私憤之致各別嚴禁之意嚴飭捕將
정조 24년 · 강
命以兵曹參判李益運所陳各道營邑放債矯弊之方廟堂稟處
정조 24년 · 목
益運啓言各道營邑放債殖利之弊大關民隱稱以補民防役名色百千而雖以生殖言之或以什三或以什五低仰惟意重歇無常不出十年之間一境吏民都歸債藪甚至於徵隣徵族始也捄弊之方終爲厲民之階臣意則令廟堂行會諸道凡係放債之規一倂革罷其中如或有關係軍民不得不仍置者則守令報于道臣道臣報于廟堂許令存其名色而勿以錢分竝爲作穀生殖之規一依還分取耗俾除小民切首之弊恐好矣敎以下廟堂稟處
정조 24년 · 강
刑曹參判李漢豊請以牙山邑倅數遞之弊下詢廟堂處之從之
정조 24년 · 목
漢豊啓言守令之三十朔瓜限猶有不足之歎而至於湖西之牙山一邑以兩年漕運後必爲遷轉故元無瓜限而其所遞易每在於二十朔內外迎送諸弊不一其端將至於莫可收拾之境矣且以漕運言之程途之遠近與兩南有異如或變通其次數則數遞之弊庶可矯捄而瓜限進退事係重大請下詢廟堂處之從之
정조 24년 · 목
承旨兪漢寧啓言備局堂上李祖源旣已進前而以無所懷仰達者事甚未安請推考從之
정조 24년 · 강
命假注書南吉寬拿處尋放
정조 24년 · 목
承旨鄭尙愚啓言今日次對入侍時事變注書不爲隨入事甚未安當該注書所當重勘而本院請推外無他罰何以爲之乎敎以拿處○尋因囚單敎以附過放送
정조 24년 · 목
承旨兪漢寧啓言司諫沈奎魯府啓未畢前下諭啓辭徑先爲之請推考從之○司諫沈奎魯啓言臣於傳啓之際下諭啓辭例付末端而誤於舊啓已傳之後新啓未陳之前中間徑發至被承宣請推之擧臣滿心慚恧無地自容以此情踪其何敢晏然於臺次乎請命遞斥臣職批以擧措雖甚駭然今日入侍諸臺中無故在筵者只爾一人勿辭亦勿退待
정조 24년 · 강
命慶尙右兵使李栢然施以譴削之典
정조 24년 · 목
司諫沈奎魯啓言慶尙右兵使李栢然往在西邑貪鄙之說一世喧傳十年未艾而及叨該閫專事肥已營捧太濫賂門大開軍民之侵虐已無可言而僧徒匠手若不保朝夕南來之說極其狼藉此等鄙貪之人不可置之於制閫之地請該兵使李栢然亟施譴削之典焉批以南閫之罪證以西邑不可歸之一時風傳依啓仍敎以慶尙兵使之代令該曹口傳差出待下批催促下送
정조 24년 · 강
命都監中軍鄭觀采拿囚東間捧口招以聞
정조 24년 · 목
司諫沈奎魯啓言國家所重無過於軍旅之事而該營之中訓局爲最本營軍兵差充之法必先壯抄而得其有膂力有技藝有身手者以爲待年及夫軍額之有闕以次代定不得容私者卽不易之典也向來鄭觀采冒據中軍之任侵虐多端謗言喧騰而至於無罪軍兵除汰相續其代差定亦不循次暗捧賂錢始爲差充一額之差價定四十兩一年所捧殆近千金怨聲載路有足召災如此貪虐之類不可無懲請都監前中軍鄭觀采施以竄配之典焉批以此非過去風傳丙申申禁嚴處分以後復聞此說其間百事之凡屬於紀綱邊無不解紐可以推知寧不寒心令該府拿囚東間軍丁除充捧賂之罪嚴覈捧口招以聞先賢自先賢公法自公法於死律或可擬宥竝與拷訊而勿論過矣萬一不卽遲晩小則施威大則加刑斷不可已況捧賂之本律爲軍律乎各別嚴問之意分付該府
정조 24년 · 강
司諫沈奎魯陳啓請嚴飭營邑均戶充丁賜批
정조 24년 · 목
奎魯所懷以爲目今生民之冤鬱足以干和致災者無過於軍役一款矣白骨徵布黃口充定虛名之冒錄一身之疊役自是流來痼弊而挽近尤甚無邑不然則編戶殘氓安得無愁冤之氣歎息之聲乎以我國之戶口充我國之軍額優有餘數而上自卿相下及土豪各於田里墓村無不斗護便作游民之淵藪甚至鄕品官吏之屬或以顔私或以賂物實戶壯丁擧皆夤緣圖免其所充役不過無依之殘戶無告之窮氓而一室之內幷老幼四五口無一得免所謂黃口白骨虛錄疊徵之弊亶由是耳臣謂亟令廟堂講究長策革罷謬習矯救積弊而嚴飭營邑諸臣均戶充丁無敢營私使殘邑愁怨之弊無復如前宜矣批以言則是矣不可以陳談忽之者廟堂營邑之臣若能視國如家必有所濟之益矣
정조 24년 · 강
司諫沈奎魯陳啓請預講救荒之策賜批
정조 24년 · 목
奎魯所懷以爲夏序已半雨澤尙杳言念民事可勝問慮弭災之謨當所先務而救荒之策尤合預講宋臣司馬光曰年凶之後鳩聚賑穀事未易辦令各邑預聚賑穀觀其多少依設賑時事分等賞罰則可以有救旨哉言乎實爲今日之良謨近年以來連値稍豐而旱斯具舟熱斯具裘古人所戒則及今豐凶猶未判之時鳩聚穀物以備來憂政爲切時之務矣臣未知廟堂之上有何措置之策營邑之臣有何儲畜之事而近來諸道列邑見在之穀到處發賣不願之還多數俵散曾無儲置預備之慮民憂國計寧不悶然況今旱魃肆虐四野焦黃來頭賑濟之策尤不可少緩也臣以爲亟令有司之臣預究長策鳩聚賑穀一依司馬光言觀其多少分等施賞俾爲荒歲賑濟之資宜矣批以近來戶惠廳事癏曠可悶矣
정조 24년 · 강
重推掌令康聖翊持平鄭時善
정조 24년 · 목
承旨徐有聞啓言掌令康聖翊旣書進字忽又懸病事體極爲未安請推考從之○承旨兪漢寧啓言掌令康聖翊持平鄭時善今日常參以時服登筵事甚駭然請從重推考從之○掌令康聖翊避嫌以爲常參有命旣呈進字本病添劇未得趁早入來及其最晩冒沒進參專昧格例時服登筵至被承宣請推之擧以此情踪其何敢一刻晏然於臺次乎請命遞斥臣職敎以居在絶海之外筵體何知勿辭亦勿退待○承旨兪漢寧啓言掌令康聖翊下諭啓辭不爲而避嫌徑先爲之請推考從之○掌令康聖翊避嫌以爲傳啓之際生疏顚錯有損臺體至有承宣請推之擧以此情踪其何敢一刻蹲冒於臺次乎請命遞斥臣職敎以勿辭亦勿退待
정조 24년 · 강
府啓洪檍事停啓掌令康聖翊
정조 24년 · 강
命持平鄭時善施以刊削之典
정조 24년 · 목
敎以持平鄭時善擧措奏對駭然刊削俾守嶺人本色當該首擬銓官推考
정조 24년 · 강
以柳孝源爲禁軍別將
정조 24년 · 강
以李仁秀爲慶尙右兵使口傳也
정조 24년 · 강
吏曹參判曺允大疏陳病狀乞蒙享官變通批許令該曹付標
정조 24년 · 강
副校理閔耆顯疏陳母病乞遞批許救護
정조 24년 · 강
大司諫李基讓疏陳病狀乞遞仍論還穀增置刑獄失平松禁蕩然之弊批下廟堂